**Prea mult**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prea multe felinare, prea mulți din cer se-adapă

sau ghiocei tomnatici la tâmple înfloresc,

parfumuri expirate, fără miros, doar apă,

un sufocant colocviu cu tema "te iubesc".

Prea multă întristare, prea multă veselie,

cuvinte scămoșate în fraze fără sens,

metafora e nudă și țopăie zurlie

pe-un fir de ață ruptă - pretențiosul vers.

Prea multe platitudini, prea multă lună plină,

zăbranic punem vieții privind numai la cer,

ne închinăm haotic, mai sugem o măslină

și scotocim apatici deșeul furajer.

Prea multe axiome, prea multe flori sub soare,

clișee repetate în mod ostentativ,

această plafonare impune o schimbare:

să smulgem poezia din mediul maladiv.

Adina V.

20.03.2018